钦定古今图书集成/历象汇编/庶征典/第071卷 > 《五色云赋》明·屠隆
## 钦定古今图书集成/历象汇编/庶征典/第071卷 > 《五色云赋》明·屠隆

“五月既望，遵湖而西。驱车高原，饮马空陂。娟娟者湖，
秀绝而孤。绵亘千里，映带城隅。沙长水明，沈鸥浴凫。
青浦照人，绿野平铺。乃税驾于河漘，吊昔贤之遗迹。
余钦斯人兮高旷，俯太湖而叹息。叹息自天，俛仰今
古？何彼？卿云，烂焉以叵，回合朗映，皦日微吐，蔽天者
半。厥色维五，厥状瑰丽。元黄杂组，或如元圭，或如白
珂，或如灵芝，或如玉禾，或如绛绡，或如紫紽。或如文
杏之叶，或如含桃之颗。或如秋原之草，或如春湘之
波，澹修眉之连蜷，呈冶态而婀娜。又如万花竞开，百
鸟齐飞，奇姿窈窕，秀色离披。威凤之彩葳蕤，锦鸡之
翼差池，屑屑霏霏，纚纚縰縰，纷乎若缬，矗乎若髢。又
如仙人制锦，借色云君，濯彼天河，五彩成文，丹霞失
丽，明星载昏。长天绀碧，遥光深靓。群山并朗，回浦独
映，芙蕖相鲜，下烁紫荇。大物矜炫，变幻靡穷。乍散乍
合，若淡若浓。廓乎若起，窅兮若濛。嗟此璀璨，雕彼太
素，神乎巧哉，天孙所妒，何文章之绮靡，恐大帝之是
怒。畴驱真宰，泄秘抽元。东壁献图，丹甲命篇。掞河汉
以布彩，走五星于毫”端。振藻耀日，鸿思写天。彗妖虹
而直上，扪列阙而倒悬。洵天章之巨丽，何人工之能
为。《相如幺》子云“无奇。”锦心莫吐，彩笔藏辉。雕龙刻
凤之技，黼黻藻火之形，莫不销其文彩，遁其精灵。金
阙洞开，高敞玉楼，丹青错落，栋宇雕鋄，阁道玲珑，列
仙出游，引以雕舆，夹以华辀，霞裾成列，环珮相纠。纷
朱幢与紫盖，嵌七宝而杂琳球。朗焉翕赩，六合晶荧，
绘山川，绚日星，掩关门之紫气，夺霞标于赤城。有烂
其光，灼灼其英。王母之所不能谣，群臣之所不能赓。
是诚乾坤之上瑞，兆国家之文明。砉焉神爽，恍矣骨
惊。余安得蹑层云而上驰，下睹大地之与蓬瀛。聊申
意于斯文，怅独立而屏营。